Επίθεση από ακροδεξιούς δέχτηκε ο Γερμανός δημοσιογράφος, Τhomas Jacobi, κατά τη διάρκεια συγκέντρωσης στο Σύνταγμα εναντίον των μεταναστών και των προσφύγων.

Σύμφωνα με ρεπορτάζ του Σκάι, ομάδα ατόμων ζήτησε από τον δημοσιογράφο της Deutsche Welle να δώσει τα στοιχεία του κι όταν αυτός αρνήθηκε τον χτύπησαν άγρια με γροθιές και κλωτσιές.

Ο δημοσιογράφος κατάφερε να ξεφύγει με τη βοήθεια Ελλήνων συναδέλφων του που βρίσκονταν στο σημείο για να καλύψουν τη συγκέντρωση. Τα άτομα που επιτέθηκαν στον Γερμανό δημοσιογράφο προσπάθησαν να επιτεθούν και σε όσους προσπάθησαν να τον βοηθήσουν.

Η αστυνομία, η οποία ήταν απούσα από το περιστατικό, δεν έχει προχωρήσει σε κάποια προσαγωγή έως αυτήν την ώρα.

Ο Jacobi δήλωσε σε δημοσιογράφους: «Ακριβώς πέρυσι έγινε το ίδιο σε ένα συλλαλητήριο για το Μακεδονικό. Με αναγνώρισαν επειδή κάναμε το ντοκιμαντέρ “Χρυσή Αυγή: Προσωπική Υπόθεση”. Μου την πέσανε και με χτυπούσαν για περίπου πέντε λεπτά, ώσπου ήρθαν ΜΑΤαδες και εξαφανίστηκαν. Κανείς δεν επέμβαινε και αυτό ήταν το πιο σοκαριστικό. Δεν περίμενα τίποτε άλλο από αυτούς, δεν έχουν τίποτε άλλο στη γκάμα των δραστηριοτήτων τους παρά βία και μίσος. Για δεύτερη φορά ήμουν πολύ τυχερός που δεν έβγαλαν μαχαίρι, γκλομπ, σιδερογροθιές. Νόμιζα ότι με τόση πολλή αστυνομία μπορούσα να κάνω τη δουλειά μου, έκανα λάθος. Δεν θα κρυφτώ όμως και δεν θα φοβηθώ. Και θα βγει και αυτό στη δεύτερη μας ταινία που ετοιμάζουμε για τη Χρυσή Αυγή».

Στο αντιπροσφυγικό συλλαλητήριο συμμετείχαν μερικές εκατοντάδες άτομα, ακροδεξιές οργανώσεις, μέλη της Χρυσής Αυγής, ενώ το «παρών» έδωσαν ο Ηλίας Κασιδιάρης, αλλά και ο Θάνος Τζήμερος. Κυριάρχησαν ακραία συνθήματα μίσους και ρατσισμού.

Τι σχολιάζει η Ένωση Ανταποκριτών Ξένου Τύπου

Την επίθεση που δέχθηκε σήμερα ο φωτορεπόρτερ και μέλος της, Τhomas Jacobi, καταδικάζει η Ένωση Ξένων Ανταποκριτών. Αναλυτικά η ανακοίνωση της Ένωσης Ανταποκριτών Ξένου Τύπου:

«Η Ένωση Ανταποκριτών Ξένου Τύπου καταδικάζει απερίφραστα την επίθεση που δέχτηκε νωρίτερα σήμερα ο συνάδελφός μας και μέλος της Ένωσής μας Τhomas Jacobi κατά τη διάρκεια συγκέντρωσης κατά της μετανάστευσης στο Σύνταγμα.

Πρόκειται για το δεύτερο τέτοιου είδους περιστατικό κατά του συγκεκριμένου συναδέλφου από τους ίδιους κύκλους, με προπηλακισμό και τραυματισμό του καθώς και με κλοπή του δημοσιογραφικού του υλικού. Ως εκ τούτου, θέτουμε τις αρχές προ των ευθυνών τους και τις καλούμε να προβούν άμεσα στις απαραίτητες ενέργειες για την ταυτοποίηση των υπαιτίων.

Η Ένωση θα επιδιώξει άμεσα συναντήσεις με φορείς για να ληφθούν μέτρα που θα διασφαλίζουν την ασφάλεια των δημοσιογράφων, ανταποκριτών και μή, κατά την εκτέλεση του έργου τους με ασφάλεια και χωρίς περιορισμούς.

Συγκεκριμένα, δεν μπορεί να γίνεται ανεκτή η ύπαρξη οργανωμένων ομάδων κρούσης στις παρυφές συγκεντρώσεων, οι οποίοι έχουν ως στόχο να εκφοβίζουν δημοσιογράφους που δεν είναι της αρεσκείας τους».